กรุงไทยใช้รางวัลล่อใจเด็กจ่ายหนี้กยศ.
กรุงไทยรณรงค์ชำระหนี้กยศ. จัดโครงการลุ้นรางวัลกว่า 3 แสนบาท หวังเพิ่มเงินหมุนเวียนให้รุ่นน้องได้กู้เรียน
13 พ.ค. 2553

กรุงไทยรณรงค์ชำระหนี้กยศ. จัดโครงการลุ้นรางวัลกว่า 3 แสนบาท หวังเพิ่มเงินหมุนเวียนให้รุ่นน้องได้กู้เรียน
นายบุญชัย ศศิวงศ์ ผู้อำนวยการฝ่าย ผู้บริหารฝ่ายบริหารโครงการภาครัฐ ธนาคารกรุงไทย เปิดเผยว่า ธนาคารร่วมกับกองทุนเงินให้กู้ยืมเพื่อการศึกษา (กยศ.) จัดโครงการลุ้นรางวัลให้กับผู้ที่มาชำระคืนหนี้กยศ. โดยมีรางวัลกว่า 50 รางวัล มูลค่ารวมกว่า 3 แสนบาท ซึ่งในปีนี้ มีผู้กู้ยืมที่ครบกำหนดชำระหนี้กว่า 2 ล้านรายทั่วประเทศ
"โครงการดังกล่าวจัดขึ้น เพื่อรณรงค์ให้เยาวชนมีวินัยในการชำระหนี้ และเพิ่มเงินหมุนเวียนให้นักเรียนและนักศึกษารุ่นใหม่ได้กู้เพื่อศึกษา โดยปีนี้จัดต่อเนื่องมาเป็นปีที่ 2 แล้ว หลังจากปีที่แล้วประสบผลสำเร็จ มีผู้ชำระหนี้เพิ่มขึ้น" นายบุญชัย กล่าว 
สำหรับผู้มีสิทธิลุ้นรางวัล ได้แก่ ผู้ชำระหนี้ผ่านเคาน์เตอร์สาขาในระหว่างวันที่ 17 พฤษภาคม - 25 มิถุนายน 2553 หรือชำระหนี้โดยวิธีหักบัญชีออมทรัพย์อัตโนมัติในวันที่ 5 กรกฎาคม 2553 โดยรางวัลใหญ่ประกอบด้วย คอมพิวเตอร์ Note Book โทรศัพท์มือถือ Blackberry Bold โทรทัศน์สี จอ LCD 32 นิ้ว กล้องถ่ายรูป Digital touch screen เครื่อง iPod Touch 64 GB และยังมีรางวัลอื่นๆอีกมากมาย